kardosdrur/scandi-wiki huggingface dataset:
Henriette E. Møller

Henriette E. Møller (født 1976, døbt Henriette Elmstrøm Møller) er en dansk forfatter, uddannet fra Forfatterskolen 2002. Hun er tidligere medredaktør af tidsskriftet Apparatur og har selv publiceret i Victor B. Andersens Maskinfabrik og Ildfisken.

Hun debuterede i januar 2007 som romanforfatter med romanen Jelne, der udkom på Gyldendal.

Henriette E. Møller modtog i maj 2007 Statens Kunstfonds treårige arbejdsstipendium. 

Desuden modtog hun i september 2007 Bodil og Jørgen Munch-Christensens debutantpris og i november 2007 Danske Banks debutantpris for Jelne.

Hun udgav i maj 2008 sin anden roman Kaiser. I 2012 udkom den anmelderroste roman Danskerheld, som handler om en ung kvinde, der deltager i krigen i Irak.

Henriette E. Møller er født i Randers, men har siden 2000 boet i København.

Udgivelser 
 Phrokost, Arena, 2000 (Bidrag til antologi)
 Jelne, Gyldendal, 2007 (Roman), (Deutsch: übersetzt von Angelika Gundlach, Suhrkamp Verlag, Berlin 2010)
 Kaiser, Gyldendal, 2008 (Roman)
 Danskerheld , Gyldendal, 2012 (Roman)

Eksterne links 
 Forfatterens hjemmeside 
 Anmeldelse af Jelne i Weekend Avisen 
 Anmeldelse af Jelne i Berlingske Tidende 
 Anmeldelse af Kaiser i Politiken, torsdag d. 8. maj, 2008 
 Anmeldelse af Kaiser i Information, torsdag d. 8. maj, 2008 
 Anmeldelse af Kaiser i Weekendavisen, fredag d. 16. maj, 2008 

Romanforfattere fra Danmark
Dansksprogede forfattere fra Danmark
Kvindelige forfattere i det 21. århundrede
Chichen Itza

Chichen Itza er en ruinby på den nordlige del af Yucatán-halvøen i det sydøstlige Mexico. Ruinerne har spor af to forskellige kulturepoker, en maya- og en itzá-epoke. Byen var fremtrædende allerede i klassisk mayatid, omkring 600-900 e.Kr. I 900-tallet blev den invaderet af itzáfolket.

Chichen Itzas storhedstid ophørte omkring år 1400. Ruinerne blev fundet i junglen i 1800-tallet, og siden er flere templer blevet restaureret.

Chichén Itzá blev optaget på UNESCO's Verdensarvsliste i 1988. I 2007 blev Chichen Itzas El Castillo udnævnt til et af Verdens syv nye vidundere efter en verdensomspændende afstemning. På trods af at afstemningen blev sponseret af en kommerciel virksomhed, og fremgangsmåden blev kritiseret, blev afstemningen støttet af Mexicos regering og turismeembedsmænd, som forventede at antallet af besøgende i 2012 ville være fordoblet som følge af opmærksomheden.

Eksterne henvisninger 

 UNESCO: Pre-Hispanic City of Chichen-Itza (engelsk)

Noter 

Verdens syv nye underværker
Præcolumbianske kulturer
Verdensarvsområder i Mexico
Byer i Mexico
Swimming Time

Swimming Time er debutalbummet fra Nephew. Det blev udgivet i 2000 af Martian Records. Albummet solgte ikke stort, men blev udgivet igen i 2005, hvor det fik forholdsvis stor succes.

Numre

Debutalbum fra 2000
Nephew-album
Debutalbum fra Danmark
Procesbevillingsnævnet

Procesbevillingsnævnet er et dansk uafhængigt organ, der afgør hvorvidt retssager kan appelleres ud over de almindelige appelmuligheder, der opridses i Retsplejeloven.

Nævnet består af en højesteretsdommer, en landsdommer, en byretsdommer, en advokat og en jurist fra et af landets universiteter.

Eksterne henvisninger
 Procesbevillingsnævnets hjemmeside

Danmarks retsvæsen
Olivier de Clisson

Olivier de Clisson (født 23. april 1336, død 23. april 1407), også kaldet "Slagteren", var en fransk soldat og søn af Olivier de Clisson, der blev henrettet i 1343 grundet sit ønske om at opgive Nantes til England.

Eksterne henvisninger 

Militærfolk fra Frankrig
Zulukrigen

Zulukrigen er en krig mellem Storbritannien og zuluerne i Sydafrika i 1879. Zulukrigen er kendt for flere blodige slag. Krigen betød enden på den selvstændige Zulu-nation, og var et vendepunkt i regionens historie.

De britiske soldater blev ledet af Frederic Thesiger, mens zulukrigerne blev ledet af kong Cetshwayo. Krigen blev indledt af briterne for at fjerne truslen mod kronkolonien i Natal. Et af de mest kendte slag i krigen var slaget ved Rorke's Drift den 22.-23. januar. Krigen sluttede med britisk sejr og var årsag til zulustatens opløsning i 1897.

Slag i Zulukrigen 

 Slaget ved Isandlwana
 Slaget ved Rorke's Drift
 Slaget ved Intombe
 Slaget ved Hlobane
 Slaget ved Kambula
 Slaget ved Gingindlovu
 Slaget ved Eshowe
 Slaget ved Ulundi

Se også 
 Krige i 1800-tallet

 
Britiske krige
Afrikanske krige
Sydafrika
Götavirke

Götavirke er resterne af en omkring 3,5 km lang forsvarsvold, som går mellem Västra Husby og Hylinge i Östergötland i Sverige. Volden dækker hele området mellem Asplången og Lillsjön. Nord for Asplången findes rester af flere bygdeborge, som måske er en del af samme forsvarsværk som volden. Syd for Lillsjön er terrænet vanskeligt at forcere, så det ikke har behøvet forsvarsværker.

Forsvarsværket er sandsynligvis lavet for at beskytte det indre af Östergötland mod angreb fra Østersøen. Arkæologiske udgravninger daterer volden ved hjælp af kulstof 14-datering til omkring år 800 e.Kr.

På volden stod for tre palisader, og bag den findes tegn på en troppetransportvej.

Se også 
 Offa's Dyke

Eksterne henvisninger 

Fæstningsanlæg fra vikingetid
Fæstningsanlæg i Sverige
Lindencrones Palæ

Lindencrones Palæ Bredgade 26 ligger i Sokkelund Herred i Københavns Amt i Region Hovedstaden i Københavns Kommune. Hovedbygningen er opført i 1751-1754 ved Johan Christian Conradi, formentlig efter koncepter eller tegninger af Nicolai Eigtved. Skulpturudsmykningen er hugget af hofstenhugger Jacob Fortling, der også kan have haft indflydelse på udformningen af bygningen, da han også virkede som bygmester.

Ejere af Lindencrones Palæ
1750-1772. Christen Jensen Lintrup Lindencrone
1772-1772: Mette Holmsted gift Lindencrone
1772-1812: Johan Frederik Christensen Lindencrone
1812-1838: Frederik Christian greve Raben
1838-1840: Slægten Raben
1840-1863: Adolph Christian Fibiger
1863-1878: Gustav Edvard Brock
1878-1879: Boet efter Gustav Edvard Brock
1879-1898: Albert Næser
1898-1980: Den Engelske Stat
1980-1980: Pilot- og Navigatørforeningen
1980-2003: N.S. Høm
2003-nu: Nine United Properties Denmark (Troels Holch Povlsen)

Kilder
 Bernard Linder: Slotte, herregårde og palæer i Danmark, 1980.

Frederiksstaden
Fredede bygninger, konstruktioner og anlæg i Københavns Kommune
Fredede palæer, borgerhuse og lejlighedskomplekser i Danmark
Slægten Lindencrone
Nicolai Eigtved
Positivgruppen

Positivgruppen, patientforening for hiv-smittede bøsser og biseksuelle mænd, og er centreret omkring sit værested på Frederiksberg. 

Foreningen blev stiftet i 1985 af tre hiv-smittede bøsser, som alle er døde nu (2005). Udgangspunktet var hjælp til selvhjælp, strukturen var først løst funderet i basisgrupper. Siden 1987 har Positivgruppen været en forening med bestyrelse og vedtægter.
I bestyrelsen kan kun sidde hiv-smittede mænd, der har sex med mænd.

Da foreningen i 1989 formulerede sig til kun at være for hiv-smittede mænd (endnu ikke også biseksuelle mænd), var den med til at starte patientforeningen Hiv-Danmark.

Eksterne henvisninger 

Organisationer fra Danmark
Hiv/aids
LGBT-organisationer
Thotts Palæ

Thotts Palæ blev oprindelig kaldt for Juels Palæ efter Niels Juel. Palæet ligger på Kongens Nytorv i København. Hovedbygningen er opført i 1683-1686, tilbygget i 1700 og udvendigt ombygget til Louis-Seize-stil i 1763-1764 ved Nicolas-Henri Jardin. Palæet blev moderniseret ved Gotfred Tvede i 1893.

Bygningen huser i dag Frankrigs ambassade i Danmark.

Ejere af Thotts Palæ 

(1671-1697) Niels Juel
(1697-1699) Sophie Amalie Moth 
(1699-1703) Christian Gyldenløve
(1703-1720) Dorothea Krag gift (1) Juel (2) Gyldenløve
(1720-1728) Christian Danneskiold-Samsøe
(1728-1747) Frederik Danneskiold-Samsøe
(1747-1754) Frederik Christian Danneskiold-Samsøe
(1754-1760) Anne Sophie Rantzau gift Schack
(1760-1785) Otto Thott
(1785-1797) Holger Reedtz-Thott
(1797-1862) Otto Reedtz-Thott
(1862-1922) Tage Reedtz-Thott
(1922-1927) Otto Reedtz-Thott
(1927-1930) Axel Reedtz-Thott
(1930-) Den Franske Stat

Kilder 
 Bernard Linder: Slotte, herregårde og palæer i Danmark, 1980.

Indre By (København)
Københavnske seværdigheder
Slægten Thott
Bygninger, konstruktioner og anlæg i Københavns Kommune
Skydeskår

Et skydeskår eller skydehuller er i arkitektur en sprække i et fæstningsanlæg (skyttegrav, bunker, borg) til at stikke en bue eller et skydevåben ud af,
som anvendes til dækning for skytter, udkigsposter eller skyts, opstillet bag et dækværn af jord, murværk eller panser.

Ved jordbrystværn fremstilles skydeskår for skytter — de såkaldte bonnetter — ved at forhøje brystværnet 25 cm og, når jorden er faststampet, at foretage indskæringer, 10 cm brede indvendig, 30 cm udvendig eller omvendt i en indbyrdes afstand af 0,80 à 1,0 m, eller ved at oplægge små jordbunker af passende størrelse eller sandsække på det færdige brystværn. Undertiden dannes skydeskår eller rettere skydehuller ved, at der på brystværnet opbygges en lille jordvold, i hvilken der ved hjælp af tildannede trækasser udspares skydeåbninger; ved denne konstruktion, der ofte anvendtes under 1. verdenskrig, opnås, at skytten er fuldstændig skjult, når han står bag brystværnet enten for at skyde eller for at observere.

I et skydeskår betegnes siderne for kinderne og bunden for sålen.

Ved murværk og panser fremstår skydeskår som udsparinger i dette. Skydeskår får her dimensioner, som retter sig efter det pågældende våbens kaliber og affuteringsmåde samt den virkningsvinkel i horisontal og i vertikal retning, der forlanges. I disse materialer anvendes dog ofte det såkaldte minimal-skydeskår, hvor skytsets affutage er konstrueret, så omdrejningsaksen for såvel højde- som sideretning er henlagt til skydeskår, så dets åbning ikke behøver at være væsentlig større end det pågældende skyts ydre diameter.

Galleri

Kilde 

 

Fæstningsanlæg
Danmarks Bløderforening

Danmarks Bløderforening er stiftet i 1970 for at skabe et netværk, hvor danske blødere og deres familie har mulighed for at komme i kontakt med hinanden; og med læger med særlige erfaring inden for blødersygdomme. Foreningen har pr. 2014 ca. 680 medlemmer.

Foreningen varetager bløderes interesser, udbyder aktiviteter og står løbende bag undersøgelser og pojekter, der afdækker livsvilkårene for blødere og der åbner nye veje for disse.

Danmarks Bløderforening samarbejder derudover med andre organisationer nationalt og internationalt, og har bl.a. deltaget i flere udviklingsprojekter, særligt i Indien, ligesom foreningen er aktiv i paraplyorganisationen Sjældne Diagnoser.

Terkel Andersen var fra 1985 til 2017 foreningens formand. Han blev landskendt under blødersagen og retssagerne i 1980'erne og 1990'erne. I dag varetages formandsposten af Jacob Bech Andersen, mens Tem Foldman er næstformand. Karen Binger Holm er sekretariatsleder.

Sygdomme, som foreningen omfatter 
Foreningens fokusområde har traditionelt været hæmofili, von Willebrands sygdom og andre sjældne blødersygdomme. Gennem de senere år har foreningen desuden fået mange medlemmer med Immun Trombocytopeni (ITP)

Hæmofili 
Hæmofili skyldes mangel på en af de faktorer i blodet, der får blodet til at størkne. Uden dem størkner blodet ikke på normal vis, og blødninger i led, muskler og indre blødninger kan blive store og langvarige, hvis der ikke gives medicinsk behandling med den manglende faktor. Blødninger kan forekomme spontant eller ved mindre skader. De mest almindelige former for hæmofili kaldes hæmofili A og hæmofili B. De rammer næsten udelukkende mænd. Hæmofili er medfødt og arvelig, og der er findes ca. 475 med hæmofili i Danmark.

Von Willebrands sygdom 
Von Willebrands sygdom skyldes for lidt eller mangler en størkningsfaktor, von Willebrand-faktor. Både mænd og kvinder kan have sygdommen, som medfører øget blødningstendens. Blødninger kan behandles medicinsk. Sygdommen er medfødt og arvelig, og der er diagnosticeret godt 400 med von Willebrand i Danmark.

ITP ( Immun Trombocytopeni) 
Blodsygdommen ITP medfører, at antallet af blodplader i blodet falder, så der kan opstå risiko for blødninger. Sygdommen skyldes, at kroppen danner antistoffer imod blodpladerne, så de bliver nedbrudt for hurtigt. Tilstanden medfører især blødninger i huden, men også i slimhinder, muskler og indre organer. Medicinsk behandling kan nedsætte dannelsen af antistoffer. ITP kan ramme begge køn og både børn og voksne. Sygdommen kan optræde forbigående eller blive kronisk. Der findes ikke en samlet opgørelse over antallet af personer med ITP.

Eksterne henvisninger 
www.bloderforeningen.dk 

Bløderforening
Etableret i 1970
Kongsøre Skov

Kongsøre Skov er en statsskov grænsende mod øst til Isefjorden i Egebjerg Sogn, Odsherred Kommune. Anden del af navnet er sandsynligvis øre "næs" eller ør "strandbred", men ifølge en legende er den opkaldt efter sagnkongen Kong Øre, som der ikke er historiske kilder om. I skoven ligger Kong Øres grav, som er en stendysse, der ikke kan bevises har nogen persongrav i sig. Skoven indeholder mange andre stendysser. Sandskredet er et lokalt badested, som man kommer til via skoven.

Søværnet har en marinestation i skoven, Marinestation Kongsøre, som er hjemsted for Frømandskorpset.

Statsskove i Danmark
Odsherred Kommunes geografi
Bjarke Gundlev

Bjarke Gundlev (født 9. januar 1931 i Aarhus, død 28. november 2019) var en dansk fodboldspiller, der spillede for AGF, hvor han var med til at vinde det danske mesterskab og landspokalturneringen adskillige gange fra starten af 1950'erne til starten af 1960'erne.

Karriere 
Allerede som otteårig begyndte Gundlev at spille fodbold i AGF, og i perioden 1954-1964 opnåede han samlet 175 kampe for klubbens førstehold. Han var således en af de spillere, der var med til at blive danmarksmester i 1955, 1956 og 1957 samt vinde pokalturneringen i 1957, 1960 og 1961. Gundlev var venstre back.

Han spillede en enkelt kamp på Danmarks A-landshold den 10. juli 1957 mod , som det danske hold vandt med 6-2. Derudover spillede han tre kampe på Danmarks B-landshold.

Privatliv og karriere 
Bjarke Gundlev var gennem hele sit erhvervsaktive liv ansat i trælastbranchen.

Både hans far, Rasmus Gundlev, og hans onkel, P.V. Gundlev, spillede i 1920'erne for AGF.

Referencer

Eksterne henvisninger 
 
 Om Bjarke Gundlev

Fodboldspillere fra Danmark
Fodboldspillere fra AGF
Personer fra Aarhus
Rudersdal Lilleskole

Rudersdal Lilleskole er en lilleskole med ca. 100 elever beliggende i Holte ca. 100 meter fra Holte Station i en gammel privat herskabsvilla fra 1902. Rudersdal lilleskole samarbejder med Lilleskoleforeningen og de øvrige lilleskoler i forhold til fælles arrangementer.  

Skolen har fra 0.-9. klasse med afsluttende afgangseksamen.
Skoleleder: Anna Harder
Viceskoleleder: Malene Frandsen

Kilder 
 Skolens hjemmeside

Privatskoler i Danmark
Holte
Wedells Palæ

Wedells Palæ blev oprindelig kaldt Barchmanns Palæ. Palæet ligger på hjørnet af Ny Kongensgade og Frederiksholms Kanal i Indre By i København. Hovedbygningen er opført 1740-1741 ved Philip de Lange og ombygget i 1903 ved Thorvald Jørgensen.

En del af palæet benyttes af Johan Borups Højskole.

Ejere af Wedells Palæ 

 (1740-1764) Jacob Barchmann
 (1764-1779) Christine Berg gift Barchmann
 (1779-1787) John Brown / William Brown
 (1787-1795) Hansten
 (1795-1800) Wilster
 (1800) Philip Ryan
 (1800-1804) John Christmas
 (1804-1809) Jens Friedereich
 (1809-1811) Jacob Salomon Meyer
 (1811) Jacob Rosted / Johannes Plenge
 (1811-1820) Jacob Brønnum Scavenius
 (1820-1825) Enkefru Scavenius
 (1825-1827) Slægten Scavenius
 (1827-1869) Willum Frederik Treschow
 (1869) Frederik Wilhelm Treschow
 (1869-1885) Andrea Rothe gift Treschow
 (1885-1923) Mogens Christian Krag-Juel-Vind-Frijs
 (1923-1959) Inger Dorte Mogensdatter Krag-Juel-Vind-Frijs gift Wedell
 (1959-1982) Charles Bendt Mogens Tido Wedell
 (1982-2000) Irene Johansdatter Raben-Levetzau gift Wedell
 (2000-) Bendt Hannibal Tido Wedell

Kilder 
 Bernhard Linder: Slotte, herregårde og palæer i Danmark, 1980.

Indre By (København)
Fredede bygninger, konstruktioner og anlæg i Københavns Kommune
Fredede palæer, borgerhuse og lejlighedskomplekser i Danmark
Slægten Wedell-Wedellsborg
Cetshwayo

Cetshwayo KaMpande (ca. 1826 – 8. februar 1884) var konge over Zululand fra 1872 til 1879 og zuluernes leder under Zulukrigen. Andre skrivemåder af hans navn er Cetawayo, Cetewayo, Cetywajo og Ketchwayo.

Cetshwayo var søn af zulukongen Mpande, der var halvbroder til kong Shaka. I 1856 besejrede og dræbte han sin yngre broder Mbuyazi, der var kong Mpandes favorit. Dermed blev han den reelle leder af Zulu-stammen, men kunne ikke bestige tronen, mens hans fader stadig levede.

En anden broder Umtonga var stadig rival til tronen. Derfor flygtede han i 1861 til Boernes side af grænsen, og Cetshwayo måtte indgå en handel med dem for at få ham udleveret. I 1865 flygtede Umtonga igen, og Cetshwayo frygtede at Umtonga ville vende tilbage og tage tronen fra ham.

Da Mpande døde i 1873 blev Cetshwayo konge den 1. september. Som det var sædvane oprettede han en ny hovedstad for Zululand, som han kaldte for Ulundi (Det Høje Sted). Han udvidede zuluhæren og udstyrede nogle af sine regimenter med musketter. Han bortviste europæiske missionærer fra Zululand og stod muligvis bag andre afrikanske folks oprør mod boerne i Transvaal.

I 1878 krævede den britiske leder af Sydafrika, Henry Bartle Frere, bod for grænseoverskridelser. Frere krævede, at zuluerne skulle opløse deres hær. Cetshwayo nægtede, og det førte til Zulukrigen i 1879. Ceshwayo besejrede en større britisk styrke i slaget ved Isandlwana, men snart begyndte briterne at vinde, og Ulundi blev indtaget og stukket i brand 4. juli 1879. Cetshwayo blev taget til fange og sendt til London. Han fik først lov at vende tilbage i 1883. Briterne sendte ham tilbage til Zululand for at lægge en dæmper på en borgerkrig, der var startet som følge af det magttomrum, der opstod med nederlaget. Det mislykkedes dog, og Cetshwayo måtte flygte til Eshowe, hvor han døde et par måneder senere, i februar 1884. Cetshwayo var den sidste konge over et selvstændigt Zululand.

Eksterne henvisninger 

Personer fra Afrika
Personer i Zulukrigen
Café Tacuba

Café Tacuba (skrives også Café Tacvba) er en rockmusikgruppe fra Ciudad Satélite (Naucalpan kommune) i delstaten Mexico, Mexico. Gruppen blev dannet i 1989.

Medlemmer 
 Rubén Isaac Albarrán Ortega (alias "Juan", "Pinche Juan", "Cosme", "Anónimo", "Nrü", "Amparo Tonto Medardo In Lak’ech", "G3", "Gallo Gasss", "Gallo Glass", "Élfego Buendía", "Rita Cantalagua" og "Sizu Yantra"): Vokaler, guitar
 Emmanuel "Meme" del Real Díaz: Keyboard, akustisk guitar, piano, programmering, vokaler, melodika)
 José Alfredo "Joselo" Rangel Arroyo: Elektrisk guitar, akustisk guitar, vokaler
 Enrique "Quique" Rangel Arroyo: Basguitar, EUB (electric upright bass), vokaler

Den mexicanske folkemusiker Alejandro Flores anses for at være den femte "tacubo", da han har spillet violin ved næsten alle gruppens koncerter siden 1994. Siden verdensturneen til støtte for albummet Cuatro Caminos har Luis "El Children" Ledezma spillet trommer under alle koncerter, men anses ikke for at være et officielt medlem af gruppen.

Genre 
Gruppens musikgenrer spænder vidt, men benævnes oftest som rock en español (rock på spansk). Musikken er stærkt påvirket af Mexicos oprindelige indianske befolknings og folkemusikkens traditioner, men også af punk og elektronisk musik, foruden af andre grupper fra Mexico City-området.

Diskografi

Albummer 
 Café Tacuba (1992)
 Re (1994)
 Avalancha de Éxitos (1996) – otte coverversioner af spansketalende kunstneres numre, spændende fra det obskure til det kendte i sprogområdet
 Revés/Yo Soy (1999) – to albummer, hvor det ene er med vokal og det andet instrumentalt – vandt en Latin Grammy-pris for bedste rockalbum i 1999
 Tiempo Transcurrido (2000) – største hits
 Lo esencial de Café Tacvba (2001) – cd'erne Café Tacvba, Re og Avalancha De Éxitos samlet
 Vale Callampa (EP) (2002) – hyldestalbum til den chilenske gruppe Los Tres
 Cuatro Caminos (2003) – navnet på et stort vejkryds i Mexico City. Albummet vandt i 2004 en Grammy-pris for bedste latinrock-/alternativ rock-album samt to Latin Grammy-priser for bedste alternativ rock-album og bedste rocksang ("Eres")
 MTV Unplugged (2005, optaget i 1995)
 Un Viaje (2005) – 15-års jubilæumskoncert i to udgaver (to cd'er hhv. tre cd'er samt dvd)
 Sino (udkom 9. oktober 2007) – "ja-nej"
 El Objeto antes llamado Disco (udkom oktober 2012) – oversat betyder titlen "Objektet tidligere kendt som Album", en reference til musikeren Prince

Andre udgivelser 
Café Tacuba har bidraget med musik til film som Amores Perros, Y Tu Mamá También, Piedras Verdes og Vivir Mata. 

Deres musik er udgivet på hyldestalbummer til Jose Jose og Los Tigres del Norte.

Café Tacuba har også samarbejdet med forskellige kunstnere som for eksempel Plastilina Mosh, Kronos-kvartetten, David Byrne, Celso Piña, Maldita Vecindad y los Hijos del Quinto Patio, Sekta Core, Enanitos Verdes og Control Machete. De har optrådt live med Beck, Incubus og Los Tres.

Ekstern henvisning 
 Officielt websted 


Rockgrupper fra Mexico
Musikgrupper fra 1989
Sam Besekow

Samuel "Sam" Besekow (26. januar 1911 i København – 21. april 2001 sammesteds) var en dansk skuespiller, teaterinstruktør og forfatter.

Sam Besekow var søn af skræddermester Leo Besekow, der var jødisk indvandrer fra Rusland, og hustru Sonia Besekow. Efter studentereksamen fra Johannesskolen i 1930 studerede han teaterhistorie i München og Berlin, hvor han også var instruktørelev hos Max Reinhardt. Hjemme i Danmark blev han elev på Det Kongelige Teaters elevskole 1933-36. Herefter kom han til Odense Teater, hvor han arbejdede både som instruktør og skuespiller 1936-38. I perioden 1938-40 var han skuespiller og instruktør ved Riddersalen og i 1941 direktør samme sted. Under krigen flygtede han som jøde til Sverige. Da han efter krigen vendte tilbage til Danmark, kom der for alvor gang i hans karriere. Han varetog utallige instruktøropgaver ved mange danske teatre samt ved teatre i Norge, Sverige og Finland. Også ved tv-teatret var han i 1960-72 en meget engageret instruktør.
 
Sam Besekow skrev flere bøger. Bl.a. Hecuba, 1951, Violinen, 1953, Guds gøglere, 1954, Ild brænder, eng gror,1958, Breve til en teatergal professor, 1959, Skrevet i vand, 1962 samt de tre erindringsbøger Skrædderens søn. Syvtallet og Komedianter.

Sam Besekow var gift tre gange. Første ægteskab med Margot Francken endte i 1941. Den 3. januar 1942 blev han gift med skuespilleren Henny Krause, der døde i 1980. Endelig blev han 3. februar 1982 gift med landsretssagfører Jette Hecht-Johansen, ægteskabet varede til hendes død 8. juni 1999.

Sam Besekow er begravet på Mosaisk Vestre Begravelsesplads i København.

Udvalgt filmografi 
 Skaf en sensation - Kolinsky, skrædder (1934)
 Det gyldne smil - Forfatteren (1935)
 Bag Københavns kulisser - Komponist (1935)
 Mens sagføreren sover - Takituki (1945)
 Manden der ville være skyldig - Kaminsky, forlægger (1990)
 Balladen om Holger Danske - stemme (1996)
 Tøsepiger - Ældre mand (1996)

Hædersbevisninger 
 1958: Jeanne og Henri Nathansens Fødselsdagslegat
 1958: Teaterpokalen
 1961: Ingenio et arti
 1970: Teaterkatten
 1970: Statens Kunstfond, produktionspræmie (uden ansøgning) for Komedianter (essays)
 1982: Årets Frederiksberg Kunstner
 1984: Läkerols Kulturpris
 1988: Niels-Prisen
 1991: Olaf Poulsens Mindelegat
 1992: Overretssagfører L. Zeuthens Mindelegat
 1993: Otto Rungs Forfatterlegat
 1995: Blicherprisen
 1995: Statens Kunstfonds livsvarige kunstnerydelse
 1996: Karen Marie Thorsens Legat
 1998: Ole Haslunds Kunstnerfond
 Optaget i Kraks Blå Bog

Referencer

Eksterne henvisninger 
 

Skuespillere fra Danmark
Teaterinstruktører fra Danmark
Teaterledere fra Danmark
Filminstruktører fra Danmark
Personer fra København
Jøder fra Danmark
Modtagere af Ingenio et arti
Personer i Kraks Blå Bog (afdøde)
Selvbiografer fra Danmark
Kunstnere på finansloven (afdøde)
Dansksprogede forfattere fra Danmark
Modtagere af Ole Haslunds Kunstnerfonds legat
Modtagere af Teaterpokalen
Modtagere af Forfatter Martin Jensen og hustru Manja Jensen Legat